নিজস্ব প্রতিবেদন:  সরকারের চাপের মুখে ইউটার্ন যাদবপুর বিশ্ববিদ্যালয়ের। এবছর স্নাতকস্তরে ভর্তির জন্য নেওয়া হবে না প্রবেশিকা পরীক্ষা। উচ্চমাধ্যমিক বা সমতুল পরীক্ষায় প্রাপ্ত নম্বরের ভিত্তিতেই ভর্তি হতে পারবেন ছাত্রছাত্রীরা। বুধবার কর্মসমিতির বৈঠকে এই সিদ্ধান্ত হয়েছে। দিনকয়েক ধরে যাদবপুরের কলা বিভাগের প্রবেশিকা নিয়ে বিতর্ক তৈরি হয়েছে। শিক্ষামন্ত্রী বার বার মত প্রকাশ করেছেন, সব বিভাগের ভর্তির জন্য মেধা তালিকাই একমাত্র বিবেচ্য হওয়া উচিত। এবছর কলা বিভাগের প্রবেশিকা পরীক্ষার দিনক্ষণও ঘোষণা করে দেয় বিশ্ববিদ্যালয়। কিন্তু, শেষপর্যন্ত ইউ টার্ন। কর্মসমিতির বৈঠকে প্রবেশিকা পরীক্ষা প্রত্যাহার করে নেওয়ার কথা ঘোষণা করল বিশ্ববিদ্যালয় কর্তৃপক্ষ।